《奉和府公新作盆山激水若泉见招十二韵》
宋代·刘敞

谁谓山水秀，忽登君子堂。乃知仁智乐，不与冠盖妨。

浓霭万叠碧，悬流百寻长。列峰映落落，绕溜含苍苍。

气爽变衡霍，声幽激潇湘。意真景自远，趣逸累已忘。

鸣玉无时续，翠屏终日张。赏音得虚寂，寓兴成轩昂。

夙昔慕丘壑，迩来倦簪裳。欣符洗耳愿，遽有寻源狂。

纵目寄历览，挟琴写铿锵。但疑主人厌，应接殊未央。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。